
1. Contextul actual al desfășurării dezbaterii
La aniversarea a 60 de ani de la constituirea în anul 1957 a fundaţiei Comunităţii Economice Europene (CEE) şi a Comunităţii Europene a Energiei atomice (CEEA), este necesar de reamintit contextul şi fundamentele creării proiectului european. Punctul de plecare al Uniunii Europene era o constatare tragică făcuta de fondatorii ei: Europa este distrusă, în ruine şi are nenumăraţi morţi. Trebuie reconstruită şi mai ales trebuie evitat ca acelaşi scenariu să se reproducă
. Pe data de 9 mai 1950, Robert Schuman declara că «Europa nu se va face dintr-o lovitură, nici printr-o construcţie de ansamblu, ci prin realizări concrete, creând mai întâi o solidaritate de fapt».

La 60 de ani de la lansarea proiectului european,după victoria pro-Brexit, alte ţări şi partide politice din Europa au afirmat intenţia de a organiza un referendum pentru ieşirea din Uniunea Europeană, vorbindu-se despre Nexit, Frexit, Italeave pentru ieşirea din zona euro susţinută de formaţiunea Cinci Stele, în Austria Partidul libertăţii (FPÖ) cerea relansarea Primăverii patrioţilor după o lungă iarnă politică în Uniunea Europeană.
 Partidele eurosceptice care militau de mult timp pentru organizarea acestor tipuri de referendumuri  naţionale şi-au reafirmat mai puternic revendicările. Respingerea referendumului din Italia a avut şi o importantă  reacţie  negativă faţă de politica europeană. În Olanda, Geert Wilders, liderul Partidului Libertăţii (PVV), a reacţionat imediat după victoria Brexit, felicitând poporul britanic care a învins elitele politice atât de la Londra cât şi de la Bruxelles, afirmând speranţa că şi ţara sa va proceda la fel. El a mai adăugat că olandezilor le-ar plăcea să dispună din nou de propriul lor buget, de frontierele lor naţionale, de politicile lor legate de migraţie, promovând organizarea unui referendum pentru Nexit
.  
- Pe data de 16 februarie 2017 Parlamentul European a prezentat viziunea sa referitoare la viitorul Europei, în pregătirea celei de-a 60-a aniversări a Tratatului de la Roma.
 Cu acest prilej s-a afirmat că, la 60 de ani după semnarea Tratatului, spiritul părinţilor fondatori ai Uniunii Europene trebuie resuscitat. Pentru a-şi creşte capacitatea de acţiune, a recăpăta încrederea cetăţenilor şi a întări economia zonei euro faţă de şocurile externe, Uniunea Europeană trebuie să folosească deplin Tratatul de la Lisabona, iar pentru a merge mai departe, UE are nevoie să se reformeze fundamental. Acesta a fost mesajul cheie al celor trei rezoluţii care explorează viitorul Uniunii Europene, aprobate de Parlamentul European. În prima rezoluţie
, se afirma explicit că: “Uniunea Europeană nu are nevoie de o revoluţie populistă. Are nevoie de pace şi trebuie să se adapteze nevoilor timpurilor noastre, însemnând provocările democratice, protecţie socială, fiscală, ecologică pentru cetăţeni, apărarea dreptului la siguranţă într-un context internaţional foarte degradat, respectând obligaţiile noastre morale faţă de vecinii noştri” (Mercedes Bresso /S&D, IT). În comunicatul de presă dat publicităţii erau selectate principalele declaraţii ale europarlamentarilor implicaţi în redactarea rezoluţiilor relevante pentru dezbaterea temei: "Cetățenii aşteaptă soluţii de la Europa și sunt nervoși pentru nu văd niciun răspuns venind din partea ei. Acest lucru este evident într-o perioadă cu multe provocări, însă sunt multe probleme pe care nu le putem rezolva decât împreună. Tratatul de la Lisabona oferă multe posibilități pentru a face UE mai eficientă, responsabilă și transparentă, care nu au fost încă exploatate” (afirmaţia lui  Elmar Brok /PPE, DE). Liderul Grupului ALDE din Parlamentul European, Guy Verhofstadt. a declarat că ”Aceste rapoarte schiţează felul în care ar trebui să arate o Uniune şi mai perfectă. Ele nu propun integrarea europeană doar de dragul ei. Odată ce aceste rapoarte vor fi adoptate, întrebarea este: ce urmează? Ştiu că putem avea o Uniune Europeană puternică, influentă, respectată simultan cu democraţii locale și naţionale înfloritoare. De fapt, cred că una nu este posibilă fără cealaltă”. 

- Un studiu publicat recent, pe data de 17 ianuarie 2017, de un centru internaţional de cercetări sociologice - Ipsos Global Advisor
, realizat în luna octombrie 2016, pe un eşantion de 22 state, intitulat  Protecţionism sau liberalism: ce răspuns putem da crizei care a marcat planeta? releva faptul că după un an de la evenimentele politice istorice, cum ar fi Brexit, alegerea lui Donald Trump ca preşedinte al SUA şi referendumul constituţional italian, sondajul prezenta o imagine a sentimentelor publice la nivel mondial care se refereau la nevoia depăşirii sistemului tradiţional de politică şi de guvernare - doi din trei (64%), în cele 22 de ţări, afirmau că partidelor şi politicienilor tradiţionali nu le pasă de oameni ca ei. În mai multe ţări, se declara un nivel ridicat de sprijin pentru un lider puternic, dispus să încalce regulile pentru a îndrepta situaţia. Datele arătau că tezele populiste seduceau majoritatea populaţiei, inclusiv în cinci dintre cele mai mari state ale Europei: Germania, Italia, Spania, Franţa, Marea Britanie şi din trei state ale Europei de sud. 

Sondajul realizat on-line, în rândul adulţilor în vârstă de sub 65 de ani, din Argentina, Australia, Belgia, Brazilia, Canada, Franţa, Marea Britanie, Germania, Ungaria, India, Israel, Italia, Japonia, Mexic, Peru, Polonia, Africa de Sud, Coreea de Sud Spania, Suedia, Turcia şi Statele Unite ale Americii, arăta, de asemenea, că majoritatea repondenţilor consideră că ţara lor este în declin (57% în cele 22 de ţări), că experţii nu înţeleg viaţa lor şi aveau o atitudine ambivalentă faţă de globalizare (În medie, 42% consideră că deschiderea economiei țării lor de afaceri externe și de comerţ este o oportunitate, 26% că aceasta este o ameninţare, inclusiv Italia şi Franţa) exprimând nevoia de a se proteja faţă de exterior (Statele Unite, Franţa, Italia, Canada, Australia şi Germania). 
Semnificativ este faptul că domină o atitudine pesimistă în legătură cu perspectivele de viitor ale tinerilor de astăzi (doar 27% credeau că viaţa lor va fi mai bună decât a părinţilor lor, iar 48% credeau că va fi mai rea), mai ales în state europene, precum Franţa, Spania şi Belgia.
În concluzii, cercetătorii au subliniat faptul că acest studiu substanţial a investigat atitudinile şi factorii stărilor de spirit populaţei din întreaga lume, întrucât şocurile politice ale anului trecut au reaprins interesul pentru ceea ce gândeşte opinia publică. Cercetarea a relevat în general un nivel ridicat de nemulțumire în raport cu modul tradițional de a face politică şi de a guverna. Datele au arătat că această nemulţumire s-a manifestat în legătură cu mai multe elemente precum - insecuritate economică, senzația ignorării populaţiei de către elite, sentimentul anti-imigraţie şi o percepţie generală a declinului ţării lor. Studiul a sugerat că în multe ţări din întreaga lume, se apreciază că sistemul actual nu le mai serveşte, iar acest sentiment se manifestă din America până în Europa și Asia, existând frustrări şi nemulţumiri care, la alegerile care se vor desfăşura în anul 2017, vor avea  un rol crucial.
2. Condițiile apariției și evoluția istorică a populismului în Europa
Cercetătorii sociologi și politologii au remarcat faptul că, încă de la reapariţia lui în anii `80-`90, populismul radical de dreapta a reuşit să mobilizeze o puternică energie politică într-o perioadă relativ scurtă de timp, perturbând eşichierul politic din majoritatea statelor occidentale. Pentru a răspunde unor nevoi ale unei populaţii marcate de globalizare, au adoptat programe coerente, o retorică simplă, acesibilă tuturor, a unor lideri adesea charismatici. Partidele politice au inventat aşadar noi formule câştigătoare, sesizând societăţilor actuale
. Valul din anii `80 s-a constituit pe profunda dezamăgire a unor largi categorii sociale faţă de principalele instituţii politice şi sociale, de descompunerea electoratelor tradiţionale ale principalelor partide politice, de creşterea fragmentării şi volatilităţii acestora. Acest context social-politic a dus la promovarea unor actori noi, aflaţi în afara şi împotriva sistemului. De acest proces ar fi putut profita stânga politica, dar aceasta se afla în plin proces de reaşezare, fragmentare. În unele state europene au reapărut partide politice radicale de stânga, dar în multe ţări s-au înfiinţat partide politice radicale de dreapta care au respins sistemele socio-culturale şi socio-politice existente. Ele au respins politicile de integrare a unor grupuri marginalizate lansând discursuri care promovau xenofobia şi rasismul, instrumentalizând politic sentimentele de nelinişte şi dezamăgire ale unei largi părţi a populaţiei. În ultima perioadă, aceste partide politice au reuşit să penetreze sistemele de partide din ţările occidentale, mobilizând o parte considerabilă a electoratelor şi oferind un răspuns transformărilor din democraţiile avansate europene. Principala temă a fost critica politicii referitoare la refugiaţi şi la cea legată de migraţia forţei de muncă a imigranţilor care au schimbat pieţele interne ale muncii şi sistemele de pensii din multe state europene. Ca program politic, aceste partide au promovat o combinaţie de măsuri de revigorare a liberalismului radical care au vizat reducerea unor impozite şi abolirea altora, o limitare  drastică a rolului statului în economie şi privatizarea pe scară largă a sectorului public, o dereglementare sporită a sectorului privat, precum şi o restructurare şi eficientizarea sectorului public. Principalii beneficiari ai acestor măsuri ar fi trebuit să fie micii întreprinzători, întreprinderile mici şi mijlocii, care ar fi trebuit să joace un rol mai important în continuare în dezvoltarea societăţilor occidentale avansate.  De fapt, succesul electoral al partidelor populiste radicale de dreapta s-a datorat acestei particularităţi de a promova programe electorale care au combinat mobilizarea resentimentului de tip populist cu politici aparent orientate spre viitor, ca răspuns la provocările profunde sociale, culturale şi politice determinate de transformarea societăţilor avansate occidentale. 

Încă din anii `90, spaţiul social postindustrial s-a caracterizat prin apariţia unui nou tip de societate, care iniţial a fost denumită "two-thirds society"
, formată din două treimi oameni cu nivel de trai mediu, iar o treime populaţie săracă, fenomen ce a dus la apariţia unei noi clase de mijloc, mai educate, o clasă a angajaţilor, a gulerelor albastre, a funcționarilor publici şi a noilor profesionişti, mult mai "polivalentă." Unul din sectoarele sociale mai marginalizate a fost cel al muncitorilor necalificaţi şi semicalificaţi, a  tinerilor fără educaţie şi formare completă, iar, pe termen lung, era evident că  numărul lor urma să crească. Un alt grup social era acela al şomerilor, o subclasă uşor identificabilă, formată din şomeri permanenţi, sub-angajaţi sau angajaţi temporar sau parţial care au devenit perdanţii acestui proces de modernizare accelerată. 

Noile societăţi post-industriale
, marcate de un proces accelerat de modernizare tehnologică au produs schimbări revoluţionare în structura economico-socială a democraţiilor occidentale. Costurile sociale ale acestor procese de modernizare accelerată au schimbat radical producţia şi consumul de masă ceea ce a fost definit de o producţie de înaltă specializare, folosind o forţă de muncă cu înaltă calificare, creştere a sectorului terţiar. În acelaşi timp, aceste procese au dus la o scădere semnificativă a pieţei locurilor de muncă.

La nivel cultural s-a remarcat faptul că dominaţia consumului, fragmentarea culturilor şi a stilului de viaţă, afirmarea puternică a alegerii individuale, au făcut posibile un nou mod sistem de producţie, urmărirea obţinerii unui standard înalt de viaţă şi a unui nivel ridicat al securităţii sociale caracteristice democraţiilor avansate europene. Aceste schimbări au dus la afirmarea unor noi deosebiri între clase şi la apariţia unor identităţi de clasă subculturale.

Procesul de "Individualizare" a stilurilor de viaţă a dat naştere unui alt sistem de diversificare şi stratificare socială. Efortul individual, auto-promovarea, precum şi capacitatea crescută de a proiecta propria existenţă au dus la consolidarea tendinţei de bifurcare socială. Succesul politic al stângii mai radicale în unele state europene a dus la consolidarea unei politici populiste radicale de dreapta, ambele fiind un răspuns la fenomenele de marginalizare produse de societăţile în curs de modernizare.

 Transformările produse la nivelul culturii politice din democraţiile avansate au dus la constituirea dreaptei populiste radicale care a ocupat un pol pe o nouă axă de conflict legată de valorile sociale. Aceasta a reprezentat o reacţie, în mare parte materialistă, la unele aspiraţii post-materialiste ale stângii interesate de problemele de mediu, de noi concepte de moralitate,de noi modalităţi de participare politică, de noi viziuni ale societăţii multiculturale. Aceste miscari au reprezentat o reacţie la "vechea politică", preocupată excesiv de creşterea economică susţinută, de progresul tehnologic, de stabilitatea economică, cu o poziţie dură cu privire la chestiuni de drept şi de ordine,  ceea ce a reprezentat o întoarcere la morala tradiţională.
Interpretările ambiguităţilor şi paradoxurilor dreaptei populiste radicale au adesea limite legate de faptul că ascensiunea forţelor populiste radicale au fost vazute, în mare măsură, ca reprezentând "reacţii împotriva schimbării (în sensul dorinţei de a împiedica sau de a preveni schimbarea legată mai ales de prezenţa imigranţilor şi refugiaţilor), mai degrabă decât o schimbare într-o nouă direcţie, a politicilor corporatiste orientate spre individualizare socială şi fragmentare. Ambiguităţile acestor programe ale dreptei radical populiste se explică prin alianţa dintre învinşii şi câştigătorii procesului de modernizare accelerată.

Ascensiunea populismului de la mijlocul anilor `90 a avut loc pe fondul dificultăţilor manifestate atât la nivelul stângii şi cât şi al dreptei tradiţionale, ceea ce a determinat o situaţie în care ambele nu au mai avut asigurată o dominaţie politică clară.
 În aceste condiţii, clasele populare, abandonate de partidele socialiste, au inclinat spre un etno-socialism eficient, cu opţiune spre naţional. Dreapta tradiţională europeană a atins la rândul ei limitele unui pragmatism promovat de ea şi a fost confruntată cu situaţii inedite, trebuind să angajeze o reflecţie profundă asupra noilor provocări care impuneau o modificare a modului de elaborare a doctrinei, a programelor, a guvernării, a sistemelor de alianţe, a modului de organizare, a metodelor de mobilizare electorală. Globalizarea, criza financiară şi concurenţa partidelor populiste au marcat dreapta tradiţională, având loc o recompunere politică în funcţie de noile provocări contemporane.

Studiile referitoare la baza socială de sprijin pentru diferite partide populiste radicale de dreapta arată că aceste partide atrag alegători din întregul spectru social. Cu toate acestea, într-un număr de cazuri sprijinul politic vine în special din anume grupuri sociale. Un caz exemplar este Partidul Progresului norvegian. La alegerile din 1989, angajaţii gulere albastre au fost suprareprezentate, iar lucrătorii publici gulere albe au fost slab reprezentate printre alegătorii săi. Studii de politică comparată din iulie 1993 arătau că acest electorat era format din bărbaţi, sub treizeci de ani. În mod similar, în Austria, în alegerile din 1990, Partidul Libertăţii FPO a a avut susţinere în rândul lucrătorilor, angajaţilor şi pensionarilor
. Ulterior, electoratul a inclus o proporţie considerabil mai mare a celor cu diplome universitare care considerau că este necesară limitarea numărului imigranţilor. 
În Franţa, alegătorii formaţiunii conduse de Marine Le Pen se aseamănau cu cei ai susţinătorilor gaullismului şi liberalismului, iar nivelul electoratului cu pregătire medie şi inferioară, semăna cu nivelul celor ce sprijineau socialiştii şi comuniştii. 
În Belgia,  alegătorii formaţiunii Blok Vlaams  aveau un profil care se abătea oarecum de la profilul alegătorilor norvegieni, austrieci şi cei francezi, fiind susţinută de un electorat cu nivel scăzut al educaţiei şi de categoria gulerelor albastre, adesea foşti alegători socialişti, dezamăgiţi de promisiunile de creştere făcute în anterior.
 În Italia, formaţiunea politică Lega a atras un număr considerabil de tineri care se distingeau prin nivelul lor ridicat de studii şi status ocupaţional, cu un venit care era mai mare decât media naţională sau regională. 
În Germania, studiile arătau că un sprijin sporit al partidelor radicale de dreapta venea clasa gulerelor albastre, tineri cu nivele mai scăzute de educaţie, în special printre alegători mai tineri, a celor cu statutul de lucrători cu gulere albastre.
Această scurtă trecere în revistă a bazei sociale a dreptei radicale populiste arăta că partidele care au avut cel mai mare succes electoral s-au bazat pe o alianţă a electoratelor reprezentate de segmente ale clasei muncitoare şi segmente ale noii clase de mijloc. Acest lucru s-a reflectat şi în programele electorale care au inclus obiective politice mixte. Studiile au arătat că există o relaţie strânsă între nivelurile de educaţie şi statutul ocupaţional, pe de o parte, şi opiniile cu privire la imigranţi, pe de altă parte. Climatul de nesiguranţă socială, în special în rândul muncitorilor necalificaţi sau semicalificaţi şi în rândul tinerilor şomeri, fără educaţie completă, era considerat unul dintre posibilele motive de alimentare a xenofobiei şi a dreptei radical populiste. Această centrare pe grupurile marginalizate social nu explică întreaga ascensiune a acestor formaţiuni politice care au beneficiat de sprijinul unor segmente a ale unei noi clase de mijloc. Se pare că aceste partide au atras o parte considerabilă a segmentului noii clase de mijloc din sectorul privat, în special angajaţii din sectoarele terţiare. Ele au fost atrase de critica intervenţiei statului şi de deficienţele statului bunăstării. Specialiştii anticipau că o mare parte a noii clase de mijloc putea fi, de asemenea, atrasă de problemele de moralitate individuală, individualism şi de ideile de auto-determinare. Câştigătorii procesului de modernizare din interiorul democraţiilor avansate occidentale erau atraşi de componentele neo-liberale ale partidelor populiste radicale de extremă-dreapta, ei reprezentând grupurile emergente care acceptau piaţa ca arbitru final al şanselor de viaţă individuale şi care, ca urmare a nivelului lor relativ ridicat de educaţie, erau bine pregătite pentru a face efortul individual de afirmare şi auto-promovare. La aceste grupuri au făcut apel multe formaţiuni, precum cea lui Haider în Austria şi Bossi în Italia.

În ultima perioadă, specialiştii scriau despre afirmarea unei drepte post-moderne cu caracteristici specifice. În multe studii se argumenta că succesul politic al partidelor populiste radicale de dreapta a fost rezultatul unor alianţe electorale speciale, la prima vedere, coaliţii paradoxale, între grupuri sociale heterogene. Pe de o parte, ele au făcut apel la cei care au pierdut în procesul de modernizare şi individualizare – lucrătorii marginalizaţi, gulere albastre, tinerii cu nivelurile de educaţie mai scăzute şi şomerii. Aşa cum relevau studiile franceze şi germane
, aceste noi grupuri sociale ale câştigătorilor proceselor de modernizare şi individualizare tindeau să trăiască în locuinţe aflate la periferia zonelor metropolitane, unde se aflau casele imigranţilor recent veniţi, zone adesea abandonate. Decepţionate de eşecul partidelor tradiţionale, de poziţiile ambigue privind imigraţia, ei au votat, din frustrare şi resentimente, partide populiste radicale de extremă-dreapta. Deosebit de interesată a fost şi categoria "noilor profesionişti", acei bărbaţi tineri şi femei care şi-au creat propriile lor locuri de muncă. Se preconiza că această tendinţă se va accentua în democraţiile occidentale avansate. Astfel, în Italia încă din anii `80 apăruseră 160 de profesii noi, cu mai mult de 275000 de oameni angajaţi. Aceste fenomene au creat mutaţii şi nelinişti pe piaţa forţei de muncă şi aceste grupuri au devenit un rezervor electoral important pentru dreapta populistă radicală. Ideologic, dreapta populistă radicală este încă un fenomen de dreapta, considerabil diferit de extrema dreaptă tradiţională. În angajamentul liberal al dreptei, de a susţine atât efortul individual, de a se adapta noului mediu cultural şi politic, dreapta a dobândit unele caracteristici ale unor viziuni libertariene. Programul lor a pornit de la premise legate de existenţa unor inegalităţi de bază, de faptul că populaţia autohtonă dorea să obţină ea mai întâi locurile de muncă şi un nivel de bază al bunăstării. 

Acest amestec programatic explica parţial succesul acestor formaţiuni politice. În programul lor adversarii erau politicienii, sindicatele şi statul, care protejau interesele claselor deja existente, organizate şi care împiedicau pe cei dinafara acestui sistem să se afirme. Creşterea şi succesul populismului radical de dreapta în Europa de Vest puteau fi interpretate ca un rezultat al fragmentării sociale şi culturale şi al creşterii diferenţiate în societăţilor avansate occidentale. Ambele evoluţii sunt o consecinţă generală a procesului post-industrial al individualizării, care s-a aflat la baza marilor proiecte politice. Dintr-o perspectivă mai generală, climatul social, cultural şi politic din ultimele decenii s-a caracterizat printr-o fluididate şi nesiguranţă crescute, printr-o afirmare a individualismului care a dominat întreaga lume occidentală avansată. Acestea şi-au găsit expresia în noţiuni precum "fortăreaţa Europa", în reînnoirea izbucnirilor separatismului naţionalist, în ostilitatea faţă de străini şi în denunţarea statului social. 

În acest context, partidele tradiţionale trebuiau să realizeze o apropiere de temele la care au răspuns populiştii. Aşa a procedat în Franţa, Nicolas Sarkozy în anul 2007 care a preluat teme ale lui Jean-Marie le Pen, precum violenţa, imigraţia, identitaea naţională. Mutaţiile înregistrate de stânga europeană, au determinat o recentrare a dreptei europene, dar şi o mişcare de apropiere de mişcările populiste. Partidul Socialist European este considerat prea liberal, prea atlantist, prea afectat de compromisurile făcute în timpul guvernărilor, prea îndepărtat de majoritatea populaţiei, prea îmburghezit, iar electoratul nu îl mai consideră o alternativă autentică la liberalismul economic care a avut consecinţe sociale grave.
În acest context, majoritatea analiştilor prevedeau faptul că aceste mişcări populiste radicale de dreapta, apărute în anii `80-`90 aveau să evolueze în viitor, continuând să aibă un rol important în Europa, atâta timp cât societatea deschisă, tolerantă nu găsea un răspuns convingător la neliniştile şi teama care marcau o mare parte a alegătorilor. De-a lungul timpului, aceste partide au descoperit alte formule câştigătoare astfel încât au continuat să aibă un rol important în Europa. 

3. Evoluții recente ale partidelor populiste și naționaliste din Europa  

Acest amplu proces al evoluției și caracteristicilor partidelor populiste și naționaliste au intrat în atenţia cercetătorilor din Europa şi din lumea întreagă
  Istoria recentă a acestor partide, programele lor politice, viziunea lor despre lume. Rezultatele electorale, cercetarea sociologică a electoratelor lor pun în evidenţă nişte caracteristici comune, dincolo de heterogenitatea şi specificul lor naţional. Deşi aparent variabila constantă care explică ascensiunea acestor partide este criza economică, principala problemă este aceea a analizării critice a cadrului tradiţional al identităţii europene, a reprezentării politice şi ale politicilor de guvernare de dreapta. 

În cercetările cele mai recente se subliniază că, de câţiva ani s-a inregistrat o creştere a forţelor naţionalist-conservatoare, naţional-populiste sau naționaliste și populiste, fenomen politic complex si de mare amploare. Partidele populiste europene au fost recent încurajate de victoria în alegerile prezidenţiale din SUA a lui Donald Trump, numeroşi analişti vorbind de o adevărată explozie populistă care exprimă o profundă nemulţumire a popoarelor faţă de actualul statu quo. 
Recentele evenimente au demonstrat că populismul a răsturnat deja politica din Occident. Americanii au ales un preşedinte care a descris NATO ca fiind "învechit" şi a acuzat China că jefuieşte ţara lor. A doua cea mai mare economie a Europei, Marea Britanie, se pregăteşte să părăsească Uniunea Europeană (UE), iar  revoluţia populistă (the populist revolution) are încă un drum lung de parcurs
.
Desi naţionalismul şi populismul au în comun apărarea suveranităţii contra efectelor globalizării, apărarea poporului împotriva elitelor, respingerea multiculturalismului şi universalismului, o retorică specifică care scandalizează jocuri de cuvinte provocare gestuală limbaj brutal utilizat intenţionat apel la popor, acesti termeni trimit adesea la ideologii, practici politice adesea foarte diferite de la o ţară la alta
. 

În ultimii ani, s-a înregistrat o ascensiune a partidelor populiste radicale de extremă-dreapta: în Suedia, democraţii suedezi (SD), formaţiune populistă xenofobă a intrat în Parlament în septembrie 2010, în Finlanda, partidul Adevăraţii Finlandezi, formaţiune agrariană, ultra-naţionalistă , anti-sistem, anti-imigranţi a devenit a treia forţă politică a ţării; având 19% din voturi în 2011, în Elveţia primul partid este Uniunea democratică a centrului, partid conservator, izolaţionist, populist şi xenofob; în Norvegia, Partidul Progresului, partid conservator, anti-imigraţie este primul partid de opoziţie din anul 2005, devenit parlamentar din 2009; în Austria, Partidul Libertăţii (FPÖ) care luptă contra imigraţiei extra-europene, susţine o politică autoritaristă, a devenit a doua forță politică a ţării având un rol important în alegerile prezidenţiale şi municipale, având la Viena; în Italia, Liga Nordului, partid regionalist şi xenofob este aliat al Partidului lui Silvio Berlusconi, având o poziţie solidă în Parlament şi la nivel local; în Ungaria, Jobbik, partid de extremă-dreapta combate capitalismul, globalizarea, Uniunea europeană , elita politică , romii, evreii , obţinând în 2010,  16,67 % de voturi în alegerile din Parlament. În Olanda, Partidul Popular al Libertăţii (PVV) care combate religia musulmană, a  devenit a treia forţă politică a ţării.
Noile partide populiste
 au articulat propuneri de apărare a nivelului de trai ameninţat de procesul globalizării, de fenomenul imigraţiei şi multiculturalismului, atât a valorilor materiale cât şi a celor legate de valori. Ele au reuşit astfel să acopere mai toate aspectele existenţei, în timp ce partidele politice tradiţionale au fost preocupate mai ales de teme economico-sociale. 
Din punct de vedere ideologic se poate observa că anumite partide neo-populiste s-au distanţat ideologic de liberalismul economic, criticând globalizarea, politicile de austeritate, aşa cum s-a întâmplat în Olanda unde Geert Wilders a refuzat tăierile bugetare prevăzute de guvern. Dar în Elveţia şi ţările scandinave care au fost relativ protejate de efectele crizei, ascensiunea partidelor neo-populiste nu s-a explicat atât prin suferinţa populară cât prin teama pierderii identităţii naţionale, fenomenul care ar putea duce la o substituire a populaţiei, prin migraţia extra-europeană, în particular musulmană. În Olanda, Partidul Libertăţii afirmă că, dacă frontierele rămân deschise, jumătate din populaţie va fi maghrebiană în jurul anului 2050. Acest fenomen ar reprezenta pentru acest partid o ameninţare la valorile moderne şi liberale occidentale. În alte state europene precum Grecia, Spania, criza migraţiei nu a dus la ascensiunea extremei-drepte, un rol deosebit având istoria fiecărei ţări în parte. În unele state europene, partide considerate de extremă-dreapta, au devenit o alternativă la dreapta conservatoare, în detrimentul social-democraţiei
. Extrema-dreaptă a lansat idei salvatoare care au cucerit electoratul, atrăgând electorate dezamăgite, atât de partidele de dreapta cât şi de stânga. 

În Spania stânga reprezentată de Podemos luptă împotriva "La Casta"; Partidul Independenţei din Marea Britanie (UKIP), de dreapta, a demonizat elita liberală; în Italia, Beppe Grillo s-a manifestat împotriva celor trei factori distrugatori: jurnaliştii, industriaşii şi politicieni". Populiştilor le sunt unite în suspiciune instituţiilor tradiţionale, pe motiv că acestea au fost fie corupte de către elite fie au fost lăsate în urmă de schimbările tehnologice.
Încercarile de a pune în practica dezideratele formatiunilor populiste și naționaliste au pus in evidență practici diferite, originale dar de multe ori cu limite si reculuri, experiențe politice recente arătând că acest demers este încă dificil. În Europa sunt partide cu caracter populist aflate la guvernare care au accentuat orientările sale de dreapta cum ar fi Uniunea democratică de centru (UDC) în Elveţia, Partidului Libertăţii (PVV) al lui Geert Wilders în Olanda, Partidul Progresului în Norvegia, etc. Aceste partide sunt denumite in prezent neo-populiste, în plină dezvoltare si reconfigurare. Frontul Naţional din Franţa care a avut initial caracteristicile unui partid de extremă-dreapta clasic, în prezent este în cautarea unor noi elemente care tind a-l transforma într-un partid neo-populist. El se află în plină transformare, astfel încât să normalizeze cât poate discursul şi să atenueze unele puncte litigioase pentru a deveni nu numai un partid de contestare ci şi un partid de guvernare, asa cum au procedat anterior si alte partide de acest tip.
Mulţi analişti au subliniat faptul că aceste tipuri de mişcări întâmpină mari dificultăţi atunci când ajung la guvernare, întrucât promisiunile lor sunt aproape imposibil de îndeplinit în cadrul economiei mondiale actuale
.

Realitatea politică actuală este marcată de conturarea unei forme de manifestare internațională a naţionalismului
, cu tentative de apropiere, dar şi cu forme specifice adesea ireconcibiabile. Acest fenomen s-a raportat la noţiunea generică de naţiune care este o construcţie istorică ce se bazează în general pe mitul unui trecut comun, pe identitatea naţională, iar în dinamica ei, se defineşte şi se redefineşte prin raportarea la frontierele teritoriale şi identitare, în raport cu dorinţele, aşteptările grupurilor sociale care o compun. Naţionalismul observabil în prezent conţine două componente fundamentale: invocarea suveranităţii şi identităţii naţionale, idei mobilizatoare prin care au fost atraşi electoral cei care susţineau aspiraţiile de independenţă, aveau gustul libertăţii şi de a trăi conform specificului naţional. Naţionalismul de astăzi s-a mai definit în raport cu imigraţia, cu islamul, cu multiculturalismul  promovat ca principiu al democraţiilor occidentale şi care este acum centrul controversei în multe state ale lumii. Politicile naţionale referitoare la imigraţie şi promovarea multiculturalismului au fost diverse, în prezent, în Europa impunându-se căutarea unor căi noi de influenţare reciprocă între state, depăşirea tensiunilor, sensibilizarea opiniei publice în legătură cu efectele concrete ale manifestării populismelor, ale ridicării unor bariere şi ale idenficării dintr-o teamă comună a unor duşmani comuni
.
În timp, unele partidele populiste europene au pierdut din caracterul lor protestatar, anti-sistem, anti-elite şi au devenit din ce în ce mai identitare, naţionaliste, realizându-se cuplajul dintre populism şi naţionalism. Ele au acoperit o suprafaţă mare a eşichierelor politice din fiecare ţară, cu referire atât la patrimoniul material, cât şi la cel imaterial al statelor, la nivelul de trai şi la stilul de viaţă, la ostilitatea faţă de imigraţie şi faţă de proiectul european. Fiecare curent a înaintat în forma proprie în funcţie de sistemul politic şi cultural al ţării respective. Principalele cauze ale evoluţiei acestor formaţiuni, al procesului de reinventare a naţionalismului, sunt considerate a fi procesul globalizării, terorismul şi integrarea europeana
. În Europa, progresia partidelor de extremă/dreapta şi nationaliste s-a alimentat din această repliere identitară, apreciată ca un factor important al erodării proiectului comunitar. Această adevărată ofensivă a naţionalismelor s-a manifestat şi în unele state post-comuniste care au fost marcate de modul în care, în procesul integrarii lor europene, s-a aplicat principiul suveranităţii partajate, care a devenit, în timp, sursă a unor ambiguităţi şi paradoxuri. Relaţia dintre naţionalism şi proiectul european a depins de modul în care în spatiul identităţii europene au fost create spaţii de afirmare a particularităţilor şi intereselor specifice ale statelor membre, identităţilor naţionale, regionale, lingvistice, religioase etc. Actuala deplasare spre modelul naţionalist s-a realizat prin intermediul partidelor populiste și a dus la succesul lor, mai ales în condiţiile prezenţei imigrantilor, a islamului în spaţiul public european. În acest context, au apărut naţionalisme non-clasice care au sedus din ce în ce mai mult electoratele, cu o atitudine xenofobă, mai mult pe dimensiune culturală. Politicienii, la rândul lor, vor trebui să răspundă cu curaj acestor probleme ale claselor populare şi mediilor aflate în stare de neliniște în faţa unui pericol major, întrucât niciun lider politic important nu îşi asumă răspunderea acestor decizii, ci se ascund mai degrabă sub termenul de criză.

În dezbaterea publica s-a discutat adesea despre varianta politică a afirmării unor viziuni naţionaliste care au promovat protecţionismul versus liberalizarea comerțului, care putea fi considerată o soluţie la criza recentă, unii lideri decizând să atenueze efectele recesiunii izolând ţara lor de turbulenţele externe fie prin închiderea frontierelor pentru produse străine protejând astfel industria naţională şi forţa de muncă, fie răspunzând cerinţelor unei mari părţi a populaţiei afectate de criza în faţa concurenţei neloiale pe care o fac state cu standarde sociale mai ridicate. Nu există un consens în legătură cu acest subiect. Realitatea contemporană relevând de-a lungul istoriei experienţe foarte diverse, cu motivaţie heterogenă şi cu efecte heterogene
. 

În concepţia acestor noi forme de naţionalism principalul inamic nu mai este un stat vecin, ci procese ample precum americanizarea sau islamizarea, construcţia europeană. Aceste valuri naţionaliste reprezintă o mare provocare pentru politica Uniunii Europene ele nefiind apreciate în prezent ca anti-democratice, mai ales întrucât ele invocă de multe ori manifestarea unei democraţii mai extinse şi angajamentul civic. Mai mult, astfel de aprecieri ar eroda şi mai mult relaţia de încredere dintre guvernanţi şi guvernaţi. Specialiștii apreciază că  problema principală este aceea de a recunoaşte neliniştile, teama, revoltele care alimentează acest val amplu de mişcări naţionaliste şi retoric populiste. Rutinizarea instituţională comunitară a afectat activitatea Uniunii Europene ceea ce impune o înnoire la nivel instituţional şi politic.
În prezent se solicită stringent competenţa statelor de a gestiona imigraţia care a devenit o problemă de securitate pentru state si pentru Europa, in general. Naţionalismul constituie una din provocările majore ale Uniunii Europene şi pune în discuţie capacitatea Europei unite de a conduce statele dincolo de particularisme, de a împărtăşi un viitor comun, prin respectul naţiunilor şi a cetăţenilor lor, de a forma şi activa identitatea europeană. Majoritatea specialiştilor şi politicienilor consideră că acest fenomen impune o reactivare a modelului european..
 

4. Tendinţe actuale ale cercetării partidelor populiste si naţionaliste

Majoritatea specialiştilor au remarcat ambiguitatea termenului de populism care poate în practică fie a putut duce la autoritarism şi demagogie, fie a inspirat o redinamizare a democraţiei. În prezent, actorii şi comentatorii politici folosesc termeni variaţi precum naţionalism, populism, neopopulism, naţional-populism, sau încă pe cel de extrema-dreaptă. Confuzia lexicală şi semantică reflectă o confuzie conceptuală. Termenul de populism este echivoc, fiind greu de analizat, de definit, de identificat tipologiile, iar evenimentele care sunt corelate cu acest termen sunt adesea greu de clasificat.
 Diversitatea acestor mişcări identificate ca populiste si nationaliste, înregistrate de-a lungul timpului, în diverse zone ale lumii, precum experienţa rusească, americană, latino-americană, evidenţiază dificultatea de a face comparaţii şi de a întreprinde un demers analitic unitar. 

Etimologic, termenul are la bază noţiunea de popor, discursul popular specific acestui tip de mişcări se adresează direct maselor, au atitudini anti-elitiste, anti-cosmopolitiste care invocă virtuţile naţionale.
Reflecţia asupra fenomenului populist care tulbură lumea contemporană a constatat că  acesta este de fapt un concept fără teorie
 care reflectă o realitate polisemantică ce permite toate combinaţiile posibile, vorbindu-se de un populism de stânga de un populism de dreapta de un populism democratic, de unul reacţionar, de un populism solidar sau xenofob, comunitar sau republican popular, bazate pe critica sistemului şi pe o reacţie emoţională contagioasă. Populismul este un termen care poate amalgama uşor orice, poate fi diabolizat sau aplicat la orice fel de criză, oricărui tip de om politic. Uneori este perceput ca un stil, o atitudine o formă fără conţinut bine determinat. cu caracter heteroclit, senzaţia unui fenomen dejá vu e în istorie cu actori interşanjabili  care însă impune din ce în ce mai mult o o teoretizare aprofundată. 

Studiul  fenomenului populist în lumea întreagă, beneficiază de date foarte numeroase acumulate de-a lungul istoriei dar nu a clarificat pe deplin enigma combinaţiilor stranii  pe care acesta le realizează între trăiri, presupoziţii ideologice, erori şi excese de interpretare sau acuzaţii directe, violente. 

Conform opiniei unor cercetatori, studiul acestui fenomen a dus la elaborarea unui demi-concept care este puţin abordabil să se supună regulilor abstracte ale raţiunii intelectuale, fiind mai degrabă deschis intuiţiilor, logicii sentimentelor. Multiplele descrieri ale fenomenului populist manifestat în lumea întreagă a dus la crearea unei lumi diverse, straniu amalgamate care nu a clarificat enigma şi le face vulnerabile în faţa adversarilor săi. Diversitatea mişcărilor populiste face dificilă stabilirea unei metodologii comparative valabile, puţine elemente putând fi transferabile. 

În prezent, noul ciclu populist a lovit direct democraţiile occidentale, au reluat acţiunile lor cu forţă şi vigoare pretutindeni în lume, conduse fiind de personalităţi charismatice. Detractorii au denunţat excesele şi slăbiciunile, în special rolul liderilor charismatici, fie le-au redus la manifestări psiho-patologice a actorilor. Partizanii populismului nu au reuşit să propună un corp unitar al doctrinei sale, nici o teorie politică coerentă. Tentativele de clarificare au dus adesea la confruntări polemice, la inconsistenţă teoretică şi la manifestări partizane. Adesea teoreticienii au abandonat orice tentativă de abordare explicative globale a populismului, a unei lumi în sine foarte sensibile. Totuşi au existat câteva tentative interesante ale sociologiei politice latino-americane care au încercat explicarea complexă a fenomenului. Observarea empirică a fenomenului se poate face fără pretenţia de a generalizare a rezultatelor, iar avansarea în abordarea teoretică se face dificil. 

De-a lungul timpului au fost înregistrate mai multe tentative de analiză a populismului: abordarea sociopolitică funcţionalistă care explică participarea maselor, ca urmare a manifestării unui conflict între structuri sociale şi a modernizării tehnologice;  abordarea neo-marxistă în virtutea căreia retorica populistă exprimă lupta de clasă; abordarea psiho-sociologică comprehensivă care se focusează pe stilul de dominare, prin lideri charismatici; abordarea mitologică care pune accentul pe cultura populară şi pe imaginarul său romantic. Acestor perspective socio-politice li se adaugă cele de psihologie politică, mai ales datorită faptului că domină elementele emoţionale declanşate de crize ale societăţilor, tentativele de a utiliza noi modele de lucru. aceste mişcări de masă sintetizează două moduri psihologice de influenţare socială: fascinaţia şi seducţia. Fascinaţia reprezintă fusiunea dintre afirmarea sinelui şi cristalizarea unui ideal. Subiectul renunţă la autonomia sa şi devine purtătorul unui personaj legendar sau a unei instituţii sacralizate partid, armată, religie etc care orientează sufletul colectiv şi elaborează reguli comune. Seducţia are un rol important în alimentarea acţiunilor, dar nici una nici alta nu duc la conturarea unei puteri alternative, ceea ce face foarte important rolul liderilor. Aceştia preiau această misiune de transformare, inspirare, încurajare şi identificare. Liderul politic charismatic incită membrii grupului să se depăşească pe ei înşişi pentru reuşita grupului. Partea cea mai vizibilă a charismei populiste este discursul unde important nu este atât conţinutul cât utilizarea unor cuvinte cu semnificaţie transversală care ating toate mediile populaţiei. 

În analiza politicilor naţionaliste şi extremiste în Europa unii specialişti disting în prezent trei categorii de populism
: extrema-dreaptă tradiţională (precum FPÖ, Partidul Libertăţii din Austria), partide de extremă-dreapta care care s-au modernizat şi au reuşit să se stabilizeze în sistemele de partide naţionale (precum Frontul Naţional în Franţa sau Vlaams Belang în Belgia) şi dreapta populistă xenofobă radicalizată concepută de partidele de dreapta conservatoare sau liberale (precum Uniunea democratică de centru (UDC) în Elveţia, Partidul poporului danez (DF) sau Partidul Libertăţii (PVV) din Olanda al lui Geert Wilders). Toate aceste partide critică elitele politice, globalizarea şi multiculturalismul, Uniunea Europeană percepută ca principalul factor de invazie a străinilor. 

În general, definirea extremei drepte
 a avut în vedere folosirea unui limbaj specific, utilizat ca armă, ca vectori ai memoriei, axat pe termeni legaţi de identitatea sinelui şi a duşmanilor, elemente comune tuturor acestor formaţiuni politice de dreapta extremiste. Ele prezintă un interes deosebit la nivel internaţional şi stau în atenţia cercetătorilor europeni şi internaţionali, care monitorizează caracteristicile şi evoluţia politicilor cu caracter radical
.

În pofida existenţei unui contur fluid al populismului, în absenţa unei definiţii teoretice clare, analiştii au identificat totuşi câteva indicii care ar contura prototipul şi variantele acestuia: 

- existenţa unui lider charismatic, personalizarea şi aderarea la un om providenţial fiind apanajul populismului.

- apelul la popor lansat de un lider în numele unei apropieri afective de cetăţeni; 

- o atitudine anti-elitistă prin valorizarea poporului în detrimentul clasei politice instituţionalizate şi prin denunţarea rupturii dintre guvernaţi şi guvernanţi, consideraţi corupţi; 

- un discurs care respinge cosmopolitismul şi economia liberală, condamnând injustiţia socială, insecuritatea, şomajul şi imigraţia;  

- o mişcare de masă care are intenţia de crea o comunitate naţională în stare critică; 

- poziţionarea pe o situaţie de ruptură cu sistemele actuale, solicitând organizarea referendumurilor populare;

- evocarea unor virtuţi inerente poporului care ar face inutili orice mediatori. 

Într-unul dintre cele mai recente studii referitoare la revoluția populistă,
 un raport extins al unui think-tank american, bine documentat, puternic argumentat şi perfect actualizat, se sublinia faptul ca intelectualitatea occidentală nu a rezonat, nu a înţeles rapid ceea ce se întâmplă în prezent, respingând populiştii sau demonizându-i ca rasişti. În raport se menționa că populismul are o varietate de arome, venind din stânga cât şi din dreapta şi având o faţă zâmbitoare precum şi una agresivă. Dincolo de această varietate, populiştii au o notă comună opunând poporul împotriva celor puternici. În prezent, populismul are mai multe variante iar reconstrucţia sa teoretică va avea loc prin abordarea experienţelor sale diverse, ale momentelor de succes dar şi a eşecurilor înregistrate, prin confruntarea sa cu alte viziuni politice cu care se află în concurenţă. Gândirea populistă nu se supune nici statului, nici mişcării pieţei, întrucât el critică în egală măsură etatismul colectivist ca şi individualismul liberal. Aspiraţia sa atât către libertate, cât şi spre egalitate îl face adesea un critic al capitalismului şi al oricăror regimuri oligarhice. Extinderea economiei de piaţă a afectat profund modul de a fi şi de a gândi al oamenilor, afectând viaţa comună armonioasă şi justiţia socială.
Studiul populismului în Europa a lansat unele perspective inedite, care merită reamintite, prin ele analiza acestui fenomen câştigand în densitate și fiind deschise alte căi de înţelegere teoretică a fenomenelor. Unii cercetători
 au propus noi instrumente conceptuale de investigare a temelor populiste, propunând ca acestea să nu mai fie abordate drept forme degradate ale democraţiei. Scoase din această marginalitate a preocupărilor ştiinţelor sociale, populismul poate fi privit ca un tip de guvernare capabilă a lărgi baza democratică a societăţilor respective, putăndu-se astfel articula cereri diverse ale construcţiei politice. Analiștii au subliniat faptul că, după ce, în unele situații de criză, masele populare au fost plasate în afara arenei politice, au apărut noi forme de leadership, în afara cadrului clasic al democraţiei liberale. Populismul se alătură astfel unor politici legate de expresiile democratice colective având la bază proximitatea populară.

Cercetatorii au remarcat de asemenea ca populismul regăseşte adesea fundamentul moral în tradiţia populară, nefiind incompatibil cu liderii care pretind că vorbesc în numele poporului şi că îi apără acestuia dreptul de a vorbi. Din această perspectivă populismul manifestă dispreţ faţă de noile caste ale tehnicienilor, birocraţilor, precum şi faţă de orice forme de gestionare managerială a problemelor. Din această perspectivă, populismul are aceeaşi legitimitate doctrinară ca şi alte curente ideologice care au acces la putere. Oricare ar fi tipologia sa, de stânga sau de dreapta, diferenţele s-au estompat, populismul oferind adesea o manieră intuitivă şi mai puţin sistematică, o alternativă la hegemonia neoliberală, fondată doar pe democraţia reprezentativă, o democraţie considerată de unii a fi confiscată de oligarhie în numele majorităţii. 
Această scurtă incursiune teoretica relevă că imaginea monstrului populist are multe feţe, una care seduce, alta care duce la respingerea sa, dar ea este prezentă în majoritatea dezbaterilor actuale şi în spiritul acestei epoci, a cărei caracteristică fundamentală este criza complexă a societăţilor moderne. Populismul nu poate fi redus asadar la declaraţiile înflăcărate ale liderilor săi, explicaţia fiind găsită în datele psihologiei personalităţilor acestora, adesea contestabile şi cu limite. Dinamica psiho-socio–politico-istorică a populismului solicită analize precise şi contextualizate într-un cadru politico-cultural dat. 

În loc de concluzii 

În loc de concluzii vom prezenta poziţiile unora dintre cei mai importanţi gânditori ai epocii noastre referitoare la problematica statului-naţiune, aflat în fata provocărilor globalizării, situaţie care stă la baza ascensiunii populismului şi naţionalismului.

Filosoful german Jürgen Habermas, interesat de-a lungul întregii sale cariere de construcţia Europei,
 a analizat profund şi concret contradicţiile actuale ale Europei care, conform opiniei sale, trebuie să depăşească făgaşele actuale
. Filosoful german constata că, în prezent, proiectul european se confruntă cu un val de euroscepticism şi naţionalism crescut. În viziunea sa, cauzele acestor fenomene se află în criza financiară şi cea a datoriilor publice din anul 2008. În conditiile în care elaborarea politicilor  economice şi fiscale erau prerogative ale statelor naţionale, deciziile au fost luate de un nucleu dur al statelor europene. Efectele crizei au dus la creşterea inegalităţilor sociale care au provocat la rândul lor creşterea revoltei popoarelor. Conform istoricului german,  presiunea economică asupra sistemelor de protecţie socială a făcut aproape imposibilă menţinerea lor, iar aceste schimbări au crescut starea de nelinişte şi insecuritate a popoarelor care s-au repliat în interiorul frontierelor propriilor lor state. Mai mult, o anume interpretare a crizei bancare şi a datoriilor publice a învinovăţit popoare, state, deturnând atenţia de la cauzele profunde ale crizei, de la evaluarea reală a efectelor acesteia. Toate aceste fenomene au dus la ascensiunea naţionalismului, atât la nivelul populaţiilor europene cât şi la nivelul guvernelor. Gestionarea crizelor de pe poziţii hegemonice de către unele state europene iclusiv Germania, a dus la rediscutarea Europei cu două viteze. Filosoful şi scritorul german remarcă faptul că la nivelul Consiliului European a devenit vizibila lipsă solidarităţii, fiind nevoie de constituirea unui autentic spaţiu european comun al statelor şi cetăţenilor săi.

Într-o lucrare amplă, publicată recen,t în care mai mulţi cercetători au prezentat populismul şi naţionalismul din lumea intreagă
, Jacques Rupnik afirma că aceste fenomene nu pot fi abordate decât într-un anume context, printr-o abordare interdisciplinară care implică ştiinţele  politice, abordarea istorică, dar şi o largă perspectivă filosofică. Abordarea în sens filosofic releva faptul că populismul pune în discuţie esenţa politicii, raportul dintre suveranitatea poporului şi puterea desemnată să guverneze în numele binelui comun. El remarca faptul că, de-a lungul timpului, relaţia dintre popor şi sistemul de reprezentare democratică s-a metamorfozat continuu. Azi, populismul repune în discutie, în mod esential şi radical, contractul social prin care poporul suveran a încredinţat puterea reprezentanţilor săi, atacă deschis, critic fundamentul puterii care se excercita asupra lui, dezvăluind disfunctionalităţile, îndepărtarea acestei puteri de popor. În mod direct, cu patosul unei retorici specifice, prin lideri cu mare audienţă publică, populismul critica, denunţa, contesta medierea exercitată de către politicieni, faptul că aceştia nu mai actionează totdeauna în interesul binelui comun. În esența lui, populismul promovează o viziune duală asupra societăţii, de o parte fiind poporul inocent, reprimat, iar de partea cealaltă, oamenii puterii, solicitând adesea exercitarea unei democraţii directe. Valul populist global nu este o coincidenţă a manifestării aceluiaşi tip de fenomen în mai multe colţuri ale lumii ci exprimă o tendinţă de transformare a politicii. 

Într-un interviu, filosoful francez Edgar Morin declara că, în această epocă a exploziei cunoaşterii, a crescut complexitatea realităţii şi gradul de incertitudine, trebuind să învăţăm să înfruntăm incertitudinea, complexitatea realităţii, să fim pregătiţi pentru imprevizibil.
 El remarca faptul că marea problemă a Europei nu este atât problema suveranităţii statelor naţiune cât a ei însăşi. În acest context, problemele trebuie abordate complex, pe mai multe nivele: un nivel la care statele trebuie să intervină şi un alt nivel superior la care statele trebuie să se asocieze. Marile mutaţii istorice sunt produse de modificări ample adesea neaşteptate, imprevizibile, iar crizele nu provoacă numai incertitudine, riscuri ci şi oportunităţi, şanse de a stimula inteligenţa, imaginaţia, creativitatea, parafrazându-l pe Hölderlin, acolo unde apare un pericol apare si soluția de salvare. 
Edgar Morin atrăgea atenţia că atunci când un sistem nu mai este capabil să trateze propriile probleme vitale, el regresează sau se dezintegreaza. Uneori, dimpotrivă, sistemul se dovedeşte capabil să creeze un meta-sistem mai amplu, mai complex, mai apt de a trata problemele vitale, adică de a se metamorfoza. Această auto-reconstrucţie a sistemului poate fi în prezent alternativa omenirii, şi a Europei, în mod special. Conform opiniei sale, acest demers înseamnă reformularea unor politici, sociale, economice, ale educaţiei, ale modurilor de gândire, ale eticii, toate fiind strâns legate unele de altele. Filosoful observa că aceste forţe capabile de metamorfozare sunt azi multiple, sunt înca dispersate, nu se cunosc reciproc, dar tot ce a transformat omenirea a început aşa şi a evoluat imprevizibil, speranţa fiind posibilă. Gânditorul francez remarca faptul că, la inceput, complexitatea dezarmează dar trebuie privită în faţă. În acest sens, intelectualii au un rol important în a pune problemele fundamentale, globale, capitale pentru societate. Din pacate, azi, politicienii apelează la experţi, cu competentenţe specifice, care adesea dezintegrează problemele fără să aibă viziunea de ansamblu asupra problemelor. Pe de altă parte, individualismul, bunăstarea individuală şi naţională sunt mari cuceriri ale lumii de azi dar aduc cu ele şi un rău moral şi psihologic care deschide căile imprevizibilului. Este nevoie de a aborda problemele în toată complexitatea lor, luptând împotriva barbariei, panicii, fricii şi mai ales împotriva urii. 

Filosoful Edgar Morin afirma şi cu alte prilejuri că, în prezent, se manifestă un deficit al gândirii teoretice, o lipsă de soluţii în faţa marilor provocări ale omenirii, el subliniind că în acest context, este nevoie de viziune.
 El observa de asemenea că statele europene nu erau pregătite să adopte politici post-naţionale, una din dficultăţi fiind determinată de faptul că, actualmente, sistemul este influenţat de economişti, care reprezintă poziţii oficiale optimiste, deşi Europa are probleme profunde, care ar impune un nou elan de transformare. Filosoful atrage atenţia că această criză economică și de civilizaţie prin care trece Europa este caracterizată de o degradare a solidarităţii, de o precaritate crescută a unor categorii sociale care reprezintă un paradox din care trebuie să ieşim. Această situaţie creează angoase, nelinişti, pierderea speranţei în viitor. Populismele reprezintă cuvântul sub care se încearcă cuprinderea acestor stări care au dus la dorinţa de repliere nationalistă, la respingerea străinilor, cosiderate a fi o degradare a spiritului public. 

Edgar Morin atrăgea atenţia că suntem prinşi în calcule care maschează realitatea umană din spatele cifrelor. Calculul este duşmanul complexitătii, elimina factorul uman pe care nu îl mai recunoaşte. El remarca trist că europenii au devenit orbi, modurile lor de a cunoaşte şi de a aborda problemele fiind secvenţiale, deşi, odata cu globalizarea, fenomenele sunt mult mai complexe. Conform opiniei sale, spiritul nostru pare incapabil a trata problemele atat în globalitatea lor cât şi în particularitatea lor specifică. Rapoartele foarte specializate ne îndepartează de o gândire amplă menită a întelege informaţiile secvenţiale din perspectiva realităţii umane în integralitatea ei. Filosoful sublinia că cifrele nu pot vorbi despre umilinţe, despre suferinţe, despre nefericiri, nici despre ceea ce el considera că este esenţial: solidaritatea, compasiunea. În cadrul proiectului european, statele-naţiune rămân indispensabile, în virtutea principiului subsidiarităţii, în raport cu ceea este foarte concret în existenţa Europei. Dar, remarca filosoful francez, sunt probleme care depăşesc competenţele lor, fiind nevoie de o autoritate supranaţională care să le abordeze. 

